אובה קאמפס

אובה קאמפס (בגרמנית: Uwe Kamps, נולד ב-12 ביוני 1964 בדיסלדורף שבגרמניה המערבית) הוא כדורגלן עבר גרמני ששיחק לאורך כל הקריירה שלו בבורוסיה מנשנגלדבך בעמדת השוער, ומאמן השוערים של הקבוצה בהווה.

קריירת מועדונים
קאמפס ערך את הופעת הבכורה שלו בבוגרים של בורוסיה מנשנגלדבך באפריל 1983, בניצחון 5-0 על קרלסרוהה, וסיים את עונת הבכורה שלו, 1982/83, עם 12 הופעות, בהן ספג 20 שערים, מתוכם ארבעה במחזור האחרון בניצחון 6-4 על בורוסיה דורטמונד. בשלוש העונות הבאות קאמפס לא היה השוער הבכיר של הקבוצה ומיעט לשחק, אך החל מעונת 1986/87 תפס את אפודת השוער הראשון, ועד לשנת 2001 היה השוער הבכיר של הקבוצה. בעונת 1991/92 הגיע קאמפס עם הקבוצה לגמר הגביע, שם הפסידה בורוסיה מנשנגלדבך להנובר 96 בבעיטות הכרעה, לאחר 0-0 בתום 120 דקות. בדרך לגמר, בורוסיה מנשנגלדבך הדיחה את באייר לברקוזן, גם כן בבעיטות הכרעה, לאחר 2-2 בתום 120 דקות. בחצי הגמר הזה, קאמפס עצר את כל ארבע הבעיטות של שחקני לברקוזן, ז'ורז'יניו, הייקו הרליך, לואן לופסקו ומרטין קרי, ולבורוסיה מנשנגלדבך הספיק ניצחון 2-0 בבעיטות הכרעה כדי להעפיל לגמר. עונת 1994/95 הייתה מוצלחת יותר עבור קאמפס ובורוסיה מנשנגלדבך, שהגיעו שוב לגמר הגביע הגרמני, והפעם יצאו עם היד על העליונה, לאחר ניצחון 3-0 על וולפסבורג. 

בעונת 1997/98 קאמפס ירד ליגה עם בורוסיה מנשנגלדבך, ונשאר בקבוצה גם בבונדסליגה השנייה. כעבור שנתיים, קאמפס העפיל ביחד עם בורוסיה מנשנגלדבך חזרה אל הבונדסליגה. לאחר עליית הליגה, קאמפס הפך לשחקן ספסל, והשוער הבכיר של הקבוצה היה השווייצרי יורג שטיל. קאמפס נשאר בקבוצה בשלוש העונות הבאות אך לא שיחק, ובמחזור האחרון של עונת 2003/04 נכנס כמחליף בדקה ה-82 במקומו של שטיל, לאות כבוד, במשחק שהיה למשחק הפרישה של קאמפס, בניצחון 3-1 על מינכן 1860. קאמפס צבר 457 הופעות במדי בורוסיה מנשנגלדבך, מתוכן 390 בבונדסליגה, והוא מדורג במקום השני בטבלת שיאני ההופעות של המועדון בבונדסליגה בכל הזמנים, לאחר ברטי פוגטס.

קריירה בינלאומית
קאמפס השתתף עם הנבחרת המערב-גרמנית האולימפית באולימפיאדת סיאול (1988), וזכה במדליית ארד לאחר הפסד לנבחרת ברזיל בחצי הגמר וניצחון על נבחרת איטליה במשחק על המקום השלישי. לקאמפס אין הופעות בנבחרת גרמניה הבוגרת.

תארים
עם בורוסיה מנשנגלדבך:
 הגביע הגרמני: 1994/95

עם הנבחרת המערב-גרמנית האולימפית:
 אולימפיאדת סיאול (1988): מדליית ארד

קישורים חיצוניים

הערות שוליים

שוערי כדורגל גרמנים
כדורגלנים גרמנים
כדורגלני בורוסיה מנשנגלדבך
כדורגלנים באולימפיאדת סיאול (1988)
גרמנים שנולדו ב-1964
זוכי מדליית ארד אולימפית מערב גרמנים: כדורגל